b'\n_START_ARTICLE_\nMario G\xc3\xb6tze\n_START_SECTION_\nRojstvo in otro\xc5\xa1tvo\n_START_PARAGRAPH_\nMario G\xc3\xb6tze je rojen 3. junija 1992 v Memmingnu v Nem\xc4\x8diji in je sin J\xc3\xbcrgena G\xc3\xb6tzeja. Z bratom Fabianom G\xc3\xb6tzejem in Felixom je sprva \xc5\xbeivel v Allg\xc3\xa4uju. Skupaj z dru\xc5\xbeino se je zaradi o\xc4\x8detove slu\xc5\xbebe leta 1998 preselil v Dortmund.\n_START_SECTION_\nKlub\n_START_PARAGRAPH_\nMario G\xc3\xb6tze je za\xc4\x8del s tremi leti igrati nogomet, v klubu SC Ronsberg, iz okro\xc5\xbeja Ostallg\xc3\xa4u. Po selitvi v Dortmund je svojo kariero nadaljeval v klubu Hombrucher SV 09/72, nato pa od\xc5\xa1el k Borussii Dortmund. Tukaj je, podobno kot njegov brat Fabian, igral za skoraj vse mladinske pogone. Igral je za prvo mladinsko nem\xc5\xa1ko ligo in bil v sezoni 2008/09, tako v finalu za osvojitev lovorike nem\xc5\xa1kega mladinskega klubskega pokala, kot v finalu za osvojitev nem\xc5\xa1kega mladinskega prvenstva. \xc4\x8ceprav so tekmi proti kluboma SC Freiburg in 1. FSV Mainz 05 izgubili, je G\xc3\xb6tze prejel nagrado Fritz-Walter-Medaille za najbolj\xc5\xa1ega novinca. 21. novembra 2009 je pri 17 letih kon\xc4\x8dno do\xc5\xbeivel debi v Bundesligi, ko je v 13. krogu sezone 2009/2010, na tekmi proti klubu 1. FSV Mainz 05, v 88. minuti zamenjal Jakuba B\xc5\x82aszczykowskega. V tistem trenutku je bil deveti najmlaj\xc5\xa1i igralec, ki je igral v Bundesligi. 29. avgusta 2010 je na gostujo\xc4\x8di tekmi proti VfB Stuttgartu dosegel svoj prvi prvoliga\xc5\xa1ki gol. 16. septembra je G\xc3\xb6tze v skupinskem delu Evropske lige proti klubu Karpaty Lwiw prvi\xc4\x8d igral v Ligi Evropa, zadel za 2:0 in potem dosegel v sodnikovem podalj\xc5\xa1ku \xc5\xa1e zmagovalni zadetek. Tudi v naslednjih obveznih tekmah je bil v za\xc4\x8detni enajsterici in je s svojimi dose\xc5\xbeki izstopal. Med sezono je postal tudi stalni igralec in pomemben del mo\xc5\xa1tva. Do zdaj je zadel 6 golov in asistiral pri 16 zadetkih._NEWLINE_Po osvojenem prvenstvu v sezoni 2010/2011 se je izvedelo, da je FC Arsenal ponujal 40 milijonov evrov za Marija G\xc3\xb6tzeja. Borussia Dortmund je ponudbo zavrnila. \xc4\x8ce bi Borussia Dortmund ponudbo sprejela, bi Mario G\xc3\xb6tze postal najdra\xc5\xbeji nem\xc5\xa1ki igralec vseh \xc4\x8dasov. Svojo pogodbo z Borussio Dortmund je 27. marca 2012 podalj\xc5\xa1al do leta 2016. Od 17. do 31. kroga pa je imel vnetje medeni\xc4\x8dne kosti in je v spomladanskem delu sezone le redko zaigral._NEWLINE_Slabo leto po osvojitvi prvenstva je G\xc3\xb6tze skupaj z Borussio Dortmund, v 32. krogu sezone 2011/12, drugi\xc4\x8d v karieri postal nem\xc5\xa1ki prvak in ohranil naslov iz leta 2011. Osvojitev nem\xc5\xa1kega nogometnega pokala si je ogledal zgolj s klopi.\n_START_SECTION_\nMladinska reprezentanca\n_START_PARAGRAPH_\nMatthias Sammer je G\xc3\xb6tzeja ozna\xc4\x8dil kot\xc2\xa0\xc2\xbbnajve\xc4\x8dji talent, ki smo ga kdaj koli sploh imeli\xc2\xab. Debi v reprezentan\xc4\x8dnem dresu je imel aprila 2007, ko je reprezentanca U15 igrala prijateljsko tekmo proti \xc5\xa0vici. Za to selekcijo je igral \xc5\xa1e enkrat, nato pa je za\xc4\x8del igrati za ekipo U16. Na svojem debiju v tej starostni skupini je zadel prvi reprezentan\xc4\x8dni gol. G\xc3\xb6tze je za ekipo U16 igral osemkrat in zadel tri gole._NEWLINE_Redno je bil vpoklican tudi v selekcijo U17. Med pripravami za evropsko prvenstvo starostne skupine U17 je bil za\xc4\x8dasno tudi kapetan. To funkcijo je med turnirjem prevzel Reinhold Yabo, G\xc3\xb6tze pa je bil del 18-\xc4\x8dlanskega mo\xc5\xa1tva, ki je nastopalo na doma\xc4\x8dem evropskem prvenstvu. Ob tej prilo\xc5\xbenosti jih je tedanji reprezentan\xc4\x8dni trener predstavil na spletni strani nem\xc5\xa1ke nogometne zveze in G\xc3\xb6tzeja opisal kot\xc2\xa0\xc2\xbbtipi\xc4\x8dnega navihanca\xc2\xab, ki\xc2\xa0\xc2\xbbima vse tehni\xc4\x8dne in takti\xc4\x8dne sposobnosti\xc2\xab\xc2\xa0in lahko prevzame\xc2\xa0\xc2\xbbvlogo organizatorja igre\xc2\xab\xc2\xa0in je pri tem vedno nevaren za vratarja. Med zadnjim delom tekmovanja je bil G\xc3\xb6tze vedno v za\xc4\x8detni postavi. Ko pa je bil vstop v polfinale zagotovljen, ga je trener pustil na klopi. Igral je \xc5\xa1tirikrat in nato \xc5\xa1e v finalu, ko je nem\xc5\xa1ka selekcija U17 v podalj\xc5\xa1kih z rezultatom 2:1 premagala Nizozemsko. V skupinskem delu turnirja mu je na tekmi proti Angliji le enkrat uspelo zadeti._NEWLINE_Z uvrstitvijo v polfinale se je selekcija U17 kvalificirala na svetovno prvenstvo, ki je potekalo istega leta v Nigeriji. G\xc3\xb6tze je bil vpoklican tudi na ta turnir, \xc4\x8deprav zaradi pretrganega vlakna v stegenski mi\xc5\xa1ici \xc5\xa1est tednov neposredno pred svetovnim prvenstvom ni mogel trenirati. Tudi v zahodni Afriki je bil gonilna sila svojega mo\xc5\xa1tva in je nastopal v vseh \xc5\xa1tirih tekmah. Sicer je v primerjavi z evropskim prvenstvom zvi\xc5\xa1al \xc5\xa1tevilo zadetkov na tri, ampak nem\xc5\xa1ka selekcija je \xc5\xbee v osmini finala izpadla na tekmi proti \xc5\xa0vici, kjer je slednja postala tudi zmagovalka turnirja. Po tem se je njegov \xc4\x8das pri selekciji U17, za katero je nastopal 13-krat in zadel pet golov, kon\xc4\x8dal.\n_START_SECTION_\nA reprezentanca\n_START_PARAGRAPH_\n10. novembra 2010 je bil vpoklican v kader A reprezentance, ki je 17. novembra igrala proti \xc5\xa1vedski. V igro je vstopil v 76. minuti in je na ta na\xc4\x8din postal najmlaj\xc5\xa1i reprezentan\xc4\x8dni debitant po Uwetu Seelerju, ki je kot 17-letnik debitiral leta 1954. Na prijateljski tekmi proti Braziliji v Stuttgartu, 10. avgusta 2010, je bil prvi\xc4\x8d v za\xc4\x8detni enajsterici. Takrat je prvi\xc4\x8d pri\xc5\xa1el v A reprezentanco in postal \xc4\x8detrti najmlaj\xc5\xa1i strelec. Na kvalifikacijski tekmi proti Avstriji v Gelsenkirchnu, 2. septembra 2011, je po vstopu v igro zadel in dosegel kon\xc4\x8dni izid 6:2. Tako je postal najmlaj\xc5\xa1i igralec, ki je zadel na kvalifikacijski tekmi._NEWLINE_Na evropskem prvenstvu 2012 je bil \xc4\x8dlan nem\xc5\xa1kega mo\xc5\xa1tva, zaigral je le enkrat, in sicer v \xc4\x8detrtfinalu proti Gr\xc4\x8diji, ko je v igro vstopil komaj v 80. minuti. V prvem krogu kvalifikacij za svetovno prvenstvo 2014 je igral v za\xc4\x8detni enajsterici. Igral je predvsem zaradi tega, ker se je Joachim L\xc3\xb6w odlo\xc4\x8dil, da bo namesto dveh defenzivnih zveznih igralcev igral le eden. Tako je G\xc3\xb6tze, kot ofenzivni vezist, igral skupaj z Mesutom \xc3\x96zilom, Thomasom M\xc3\xbcllerjem in klubskim kolegom Marcom Reusom. Na tekmi proti Ferskim otokom je G\xc3\xb6tze preigral \xc5\xa1tiri igralce nasprotne ekipe in s svojim zadetkom 1:0 prispeval k zmagi. V drugem krogu, na tekmi proti Avstriji, je G\xc3\xb6tze v drugem pol\xc4\x8dasu zamenjal klubskega kolego Reusa.\n_START_SECTION_\nNa\xc4\x8din igranja\n_START_PARAGRAPH_\nTakratni \xc5\xa1portni direktor nem\xc5\xa1ke nogometne zveze Matthias Sammer pravi:\xc2\xa0\xc2\xbbZelo je hiter, zelo kreativen\xc2\xab; G\xc3\xb6tze je\xc2\xa0\xc2\xbbeden najve\xc4\x8djih talentov, ki ga je nem\xc5\xa1ka nogometna zveza kdajkoli imela\xc2\xab. Velja za tako imenovanega ofenzivnega vsestranskega igralca, ki ga lahko postavi\xc5\xa1 na razli\xc4\x8dne polo\xc5\xbeaje, kjer lahko igra kot levi, sredinski in desni ofenzivni vezist. Tukaj je najpomembnej\xc5\xa1e to, da lahko igra z obema nogama. Trener Felix Magath ga je ozna\xc4\x8dil za\xc2\xa0\xc2\xbbtalent stoletja\xc2\xab\n_START_SECTION_\nZasebno \xc5\xbeivljenje\n_START_PARAGRAPH_\nMario G\xc3\xb6tze je od 5. do vklju\xc4\x8dno 10. razreda obiskoval gimnazijo Helene-Lange-Gymnasium v Dortmundu. Leta 2008 je za\xc4\x8del obiskovati Goethe-Gymnasium, kjer je leta 2010 opravil zrelostni izpit. Poleg profesionalne kariere se je med letoma 2010 in 2011 v poslovni enoti kluba BVB izobrazil za trgovca. Ima dva brata, Fabian igra v U-23 selekciji kluba Vfl Bochum in Felix igra v U14 selekciji Borussije Dortmund. Njegov o\xc4\x8de J\xc3\xbcrgen G\xc3\xb6tze je profesor na fakulteti za elektrotehniko in informacijsko tehniko na Tehni\xc4\x8dni univerzi v Dortmundu.\n_START_SECTION_\nSocialna zavzetost\n_START_PARAGRAPH_\nMario G\xc3\xb6tze je skupaj z o\xc4\x8detom \xc4\x8dlan iniciative Weitblick, ki se bori za svetovno pravi\xc4\x8den dostop do izobrazbe.'